Polisie, inwoners van Richardsbaai raak slaagsBetogings in Richardsbaai in KwaZulu-Natal het tot gewelddadige botsings met die polisie gelei. (Foto: Leon Lestrade/ANA) Richardsbaai is Woensdag bykans tot stilstand gedwing toe inwoners die strate ingevaar en klaarblyklik self van vermeende dwelmhandelaars en -verslaafdes probeer ontslae raak het. Dit het gelei tot gewelddadige botsings met die polisie in dié KwaZulu-Natalse dorp, terwyl verskeie voertuie, asook eiendom, in die oproer beskadig is. Verskeie betogers is in hegtenis geneem. Die LUR vir ekonomiese ontwikkeling, toerisme en omgewingsake, Nomusa Dube-Ncube, het gesê die regering het sedertdien ingegryp om die geweld, wat sakeondernemings én die gemeenskap raak, te stuit. “Die Richardsbaai-nywerheidsontwikkelingsone (RBIDZ) het die afgelope jaar direkte buitelandse beleggings van meer as R11 miljard gelok wat verskillende sektore van die ekonomie verteenwoordig. Duisende werksgeleenthede is geskep en talle huishoudings is uit armoede bevry. “ŉ Paar maande gelede het Rio Tinto meer as US$463 miljoen in Richards Bay Mineral (RBM) belê. Die belegging was ŉ bevestiging dat beleggers Richardsbaai kies as ŉ beleggingsbestemming. Ons moet maatskaplike bestendigheid in die gebied handhaaf om nóg beleggings te lok,” het sy gesê. Dube-Ncube het gesê sommige inwoners is klaarblyklik ongelukkig met “misdaad wat aan die orde van die dag is en veral dwelmsmokkelary”. “Ons het na klankgrepe geluister en video-opnames gesien van mense wat aangerand word, glo omdat hulle Whoonga gebruik of omdat hulle buitelanders is.” Vragmotorbestuurders het by die betoging aangesluit en paaie versper. “As departement is ons bewus van die dooiepunt tussen Suid-Afrikaners en vragmotorbestuurders uit buurlande. Ons wil die sakegemeenskap en ander lede van die publiek verseker dat pogings aangewend word om dít af te weer wat tot ŉ ineenstorting van ons ekonomie, veral die vervoer- en invoerbedryf, kan lei. Ons gaan deel wees van onderhandelings om langtermynoplossings te vind.” Die LUR het gesê sy gaan Richardsbaai besoek om met die gemeenskap en sakeleiers te vergader. Verskeie ondernemings het weens die betogings vandag hulle deure gesluit.